**ΠΡΟΚΗΡΥΞΗ ΕΠΙΧΟΡΗΓΗΣΗΣ**

**Θέμα:** Σχέδιο Επιχορήγησης για την Εφαρμογή Ζωνών Ορίου Ταχύτητας 20 χλμ/ώρα και   
30 χλμ/ώρα.

**Αρμόδιος Φορέας:** Υπουργείο Μεταφορών, Επικοινωνιών και Έργων

**Ημερομηνία Προκήρυξης:** 18 Σεπτεμβρίου 2025

**Καταληκτική Ημερομηνία Υποβολής Αιτήσεων:** 7 Νοεμβρίου 2025

# Σκοπός της Επιχορήγησης

Η παρούσα προκήρυξη αποσκοπεί στη χρηματοδότηση έργων για την εφαρμογή ζωνών περιορισμένης ταχύτητας 20 χλμ/ώρα (shared space-δρόμοι με μικτή χρήση: πεζοί, ποδηλάτες, χρήστες συσκευών προσωπικής κινητικότητας και οχήματα με κοινή προτεραιότητα) και   
30 χλμ/ώρα σε επιλεγμένες αστικές περιοχές. Στόχος της δράσης είναι η ενίσχυση της οδικής ασφάλειας, η βελτίωση της ποιότητας ζωής των πολιτών και η προστασία ευάλωτων χρηστών του οδικού δικτύου (π.χ. πεζοί, ποδηλάτες, χρήστες συσκευών προσωπικής κινητικότητας, άτομα με αναπηρίες). Η δράση αυτή ευθυγραμμίζεται με το Στρατηγικό Σχέδιο Οδικής Ασφάλειας 2021–2030.

# Συνολικό Ποσό Προϋπολογισμού

Για το συγκεκριμένο σκοπό στον προϋπολογισμό του 2025 έχει περιληφθεί πρόνοια στο άρθρο 04.296 «Άλλες Χορηγίες / Επιχορηγήσεις» του κεφαλαίου 21.01.00 του Υπουργείου Μεταφορών, Επικοινωνιών και Έργων. Για το υπό αναφορά σχέδιο το συνολικό διαθέσιμο ποσό ανέρχεται στις €500.000.

# Δικαιούχοι

Δικαίωμα υποβολής αίτησης έχουν οι Δημοτικές Αρχές της Κύπρου (σε επόμενη προκήρυξη θα διατυπωθεί πρόνοια και για τα Κοινοτικά Συμβούλια).

# Επιλέξιμες Δαπάνες

Η επιχορήγηση καλύπτει τις ακόλουθες δαπάνες που αφορούν κατασκευαστικά έργα για υλοποίηση ζωνών ορίου ταχύτητας 20 χλμ/ώρα και 30 χλμ/ώρα:

* Κατακόρυφη Σήμανση (πινακίδες περιορισμού/ορίου ταχύτητας, ψηφιακές πινακίδες με ένδειξη ταχύτητας οδηγού).
* Οριζόντια Σήμανση (επιδαπέδια σήμανση με μεγάλους αριθμούς «30» και «20»).
* Διαμόρφωση διαβάσεων πεζών τύπου «ZEBRA».
* Διαμόρφωση οδοστρώματος (στένωση λωρίδων κυκλοφορίας, δημιουργία εσοχών για φύτευση/στάθμευση ώστε να περιορίζεται η ταχύτητα, χρήση έγχρωμου ασφαλτοστρώματος για αλλαγή υφής και ανάδειξη της εισόδου στην περιοχή ήπιας κυκλοφορίας).
* Πασσαλάκια για αποτροπή παράνομης στάθμευσης.

Σημειώνεται ότι τα πιο πάνω θα πρέπει να είναι ευθυγραμμισμένα με τις πρόνοιες του Κώδικα Οδικής Κυκλοφορίας και να είναι σύμφωνα με τα σχετικά πρότυπα του Τμήματος Δημοσίων Έργων.

Επισημαίνεται ότι για να είναι επιλέξιμες οι δαπάνες, θα πρέπει να έργα να ολοκληρωθούν μέχρι τις **31 Οκτωβρίου 2026**.

# Ύψος και Ποσοστό Επιχορήγησης

Το ποσοστό επιχορήγησης για κάθε έργο που υποβάλλεται θα είναι:

* Tο 100% των επιλέξιμων δαπανών για έργα των οποίων οι επιλέξιμες δαπάνες δεν υπερβαίνουν τις €20.000.
* Για έργα των οποίων οι επιλέξιμες δαπάνες υπερβαίνουν τις €20.000, θα επιχορηγείται επιπρόσθετα το 50% των επιλέξιμων δαπανών άνω των €20.000 με ανωτέρω συνολικό ποσό επιχορήγησης τις €40.000.
* Σε περίπτωση που κάποιες δαπάνες τυγχάνουν ή προγραμματίζεται να τύχουν επιχορήγησης ή συγχρηματοδότησης από άλλες πηγές, το ποσό των επιλέξιμων δαπανών θα προσαρμόζεται ανάλογα.
* Κατά την παρούσα προκήρυξη, ανεξαρτήτως των πιο πάνω, ο μέγιστος αριθμός έργων ανά Δήμο στα οποία θα διατεθεί επιχορήγηση δεν θα υπερβαίνει τα 4.

***Τα έργα θα αξιολογούνται με την υποβολή της αίτησης και θα τηρείται σειρά προτεραιότητας (first-come, first-served), μέχρι εξαντλήσεως του διαθέσιμου προϋπολογισμού.***

# Κριτήρια Αξιολόγησης

Οι αιτήσεις θα αξιολογηθούν με βάση τα ακόλουθα κριτήρια:

* Αναγκαιότητα και σκοπιμότητα του έργου.
* Συμβατότητα με το υφιστάμενο ρυθμιστικό και πολεοδομικό σχέδιο.
* Τεχνική και οικονομική αρτιότητα της πρότασης.
* Εμπλοκή της τοπικής κοινότητας ή ολοκλήρωση της δημόσιας διαβούλευσης και έγκριση από το Δημοτικό Συμβούλιο.
* Αναμενόμενα οφέλη σε επίπεδο οδικής ασφάλειας.

# Διαδικασία Υποβολής

Οι ενδιαφερόμενοι φορείς καλούνται να υποβάλουν τις προτάσεις τους, συμπληρώνοντας την αίτηση που βρίσκεται στην διεύθυνση <https://www.gov.cy/mtcw/documents/aitisi-gia-epichorigisi-gia-tin-efarmogi-zonon-orioy-tachytitas-20-chlm-ora-kai-30-chlm-ora/> και αφού επισυνάψουν τα απαραίτητα δικαιολογητικά να την αποστείλουν σε έντυπη μορφή σε δύο αντίγραφα στην πιο κάτω διεύθυνση:

Τμήμα Δημοσίων Έργων,

Λεωφόρος Στροβόλου 165,

Στρόβολος, 2048, Λευκωσία

(Υπόψη κ. Ουρανίας Παντελή)

και σε ηλεκτρονική μορφή, στη διεύθυνση ηλεκτρονικού ταχυδρομείου [opanteli@pwd.mcw.gov.cy](mailto:opanteli@pwd.mcw.gov.cy)

Στην αίτηση θα πρέπει να περιλαμβάνονται τα ακόλουθα:

* Περιγραφή του σκοπού του έργου και σύντομη περιγραφή της δράσης.
* Αναμενόμενα οφέλη σε επίπεδο οδικής ασφάλειας.
* Τεχνική περιγραφή του έργου (συμπεριλαμβανόμενων σχεδίων).
* Έγκριση της πρότασης από την Τεχνική Επιτροπή του Κεντρικού Φορέα για την Επίλυση Κυκλοφοριακών Προβλημάτων του Τμήματος Δημοσίων Έργων.
* Συναίνεση του Αρχηγού Αστυνομίας για την υιοθέτηση του νέου ορίου ταχύτητας.
* Έγκριση από το Δημοτικό Συμβούλιο και τυχόν αποτελέσματα διαβούλευσης/πληροφόρηση επηρεαζόμενων με την τοπική κοινότητα.
* Οικονομική περιγραφή του έργου στην οποία να φαίνεται η ανάλυση των προβλεπόμενων επιλέξιμων δαπανών και το αιτούμενο ποσό χρηματοδότησης. Σε περίπτωση που το υπό υποβολή έργο αποτελεί μέρος ενός μεγαλύτερου έργου, θα πρέπει στην ανάλυση των δαπανών να διακρίνονται οι επιλέξιμες δαπάνες.
* Χρονοδιάγραμμα υλοποίησης του έργου (π.χ. GANTT Chart).

Εντός ενός μηνός από την ημερομηνία υποβολής της πρότασης, αυτή θα αξιολογείται από αρμόδια επιτροπή και ο Δήμος θα ενημερώνεται γραπτώς.

Σε περίπτωση έγκρισης, ο Δήμος θα πρέπει να καταθέσει στην επιτροπή αξιολόγησης στην πιο πάνω διεύθυνση Αποδεικτικό Ανάθεσης του Έργου, ώστε να λάβει το ποσό επιχορήγησης.

Σε περίπτωση που ο Δήμος θα εκτελέσει το έργο με δικά του συνεργεία, το ποσό της επιχορήγησης θα διατεθεί με την έναρξη του έργου.

Με την ολοκλήρωση του έργου ο Δήμος θα πρέπει να ενημερώσει σχετικά την επιτροπή αξιολόγησης στην πιο πάνω διεύθυνση, καταθέτοντας κατάσταση με τις πραγματικές δαπάνες του έργου.

Σε περίπτωση που το ποσό της επιχορήγησης δεν χρησιμοποιηθεί για το σκοπό για τον οποίο δόθηκε μέχρι τις 31 Οκτωβρίου 2026, το ποσό της επιχορήγησης θα αποκοπεί από τη χορηγία που σας παραχωρείται από το κράτος.

# Επιτροπή Αξιολόγησης

Οι αξιολογήσεις των υποβαλλόμενων αιτήσεων διενεργούνται από τριμελή Επιτροπή Λειτουργών του Υπουργείου Μεταφορών, Επικοινωνιών και Έργων, που έχει οριστεί για τον σκοπό αυτό από τη Γενική Διευθύντρια του Υπουργείου Μεταφορών, Επικοινωνιών και Έργων, απαρτιζόμενη από:

* Εκπρόσωπο του Συμβουλίου Οδικής Ασφάλειας.
* Εκπρόσωπο της Διεύθυνσης Ελέγχου του Υπουργείου.
* Εκπρόσωπο του Τμήματος Διεύθυνσης Λογιστικής και Χρηματοοικονομικής Διαχείρισης του Υπουργείου.

# Δημοσιότητα

Το κάθε έργο που θα τύχει επιχορήγησης θα πρέπει με την ολοκλήρωσή του να τοποθετήσει πινακίδα σύμφωνα με τις υποδείξεις του Τμήματος Δημοσίων Έργων όπου θα αναγράφεται ότι το έργο έχει λάβει χορηγία από το Υπουργείο Μεταφορών, Επικοινωνιών και Έργων.

# Πληροφορίες και Επικοινωνία

Για περισσότερες πληροφορίες οι ενδιαφερόμενοι θα μπορούν να αποτείνονται στο Υπουργείο Μεταφορών, Επικοινωνιών και Έργων και συγκεκριμένα στην ιστοσελίδα https://www.roadsafetycyprus.gov.cy ή στο τηλέφωνο 22806932 ή στο ηλεκτρονικό ταχυδρομείο [opanteli@pwd.mcw.gov.cy](mailto:opanteli@pwd.mcw.gov.cy)

ΕΕ/ΕΕ/Προκήρυξη30χαω2025